Rower gevonnis vir nege moordeLt.kol. Carl van der Vyver (Foto: SAPD/Facebook) Sandile Gumede (32) is Donderdag in die hooggeregshof in Pietermaritzburg nege lewenslange vonnisse opgelê ná ŉ transitorooftog. Kapt. Simphiwe Mhlongo, woordvoerder van die direktoraat vir prioriteitsmisdaadondersoeke (die Valke), sê Gumede is skuldig bevind en gevonnis vir ŉ transitorooftog en die moord op ao. Sifundo Musa en lt.kol. Carl van der Vyver. “Ao. Musa, van die spesiale taakspan en lt.kol. Van der Vyver, van misdaadintelligensie, is op 1 Februarie 2019 in Nongoma in die noorde van KwaZulu-Natal doodgeskiet in ŉ skietery met swaar gewapende transitorowers,” het Mhlongo gesê. “Sewe verdagtes is ook tydens die skietery noodlottig gewond.” Gumede is ná die voorval in hegtenis geneem en was in besit van die voertuig wat tydens die rooftog gebruik is. Lede van die Valke se eenheid vir ernstige georganiseerde misdaad in Pietermaritzburg, het suksesvol sy borgtog teengestaan totdat hy gevonnis is, het Mhlongo bygevoeg. “Gumede is 20 jaar tronkstraf opgelê vir die transitorooftog, en nege lewenslange vonnis vir die moord op die twee polisiebeamptes en sy sewe medepligtiges. Hy is ŉ verdere 10 jaar tronkstraf opgelê vir elke aanklag van poging tot moord. Die vonnisse sal gelyklopend uitgedien word.” Genl.maj. Leseja Senona, provinsiale hoof van die Valke, het die vonnis verwelkom. “Ek loof die ondersoekspan vir hul toewyding in hierdie ondersoek. Dit wys dat hulle ŉ dossier, wat goed ondersoek is, vir die regter aangebied het. Sy vonnis sal ŉ les wees vir enige ander voornemende misdadigers.”